Mahalaukun ja ohutsuolen alkuosan varjoainekuvaus lapselle

Lapsellesi on varattu mahalaukun (ventrikkeli) ja ohutsuolen alkuosan (duodenum) varjoainekuvaus. Tällä tutkimuksella selvitetään mahalaukun ja ohutsuolen alkuosan toimintaa ja rakennetta. Tutkimuksessa käytetään röntgensäteitä ja barium- tai jodivarjoainetta.

Lasten poliklinikka ilmoittaa sinulle ajan ja ilmoittautumispaikan kutsukirjeessä. Tässä ohjeessa kerromme tutkimuksesta ja siihen valmistautumisesta.

Tutkimukseen valmistautuminen

Tutkimuksen onnistumiseksi mahalaukun tulee olla tyhjä.

* Vauva (alle 1 vuotta) on **syömättä ja juomatta** vähintään yhden syöttövälin ennen kuvausta.
* Isompi lapsi on **syömättä ja juomatta** vähintään neljä (4) tuntia ennen kuvausta.

Lapsella on välttämätöntä olla saattaja mukana tutkimuksessa. Saattaja ei saa olla raskaana.

Tutkimuksen suorittaminen

Tutkimus kestää noin puoli tuntia. Tutkimuksen tekee röntgenlääkäri.

Röntgenhoitaja valmistelee lapsen kuvaukseen. Paksut vaatteet lapsen ylävartalolta riisutaan. Vauva kiinnitetään tutkimusta varten suunniteltuun kaukaloon. Isompi lapsi kuvataan maaten, istuen tai seisten. Lapsi juo lääkärin ohjeen mukaan varjoainetta mukista itse tai avustettuna. Vauvalle varjoaine annetaan tuttipullosta. Varjoaine voidaan makeuttaa mehulla. Röntgenlääkäri seuraa varjoaineen kulkua ylävatsan alueella läpivalaisulla.

Tutkimuksen jälkeen huomioitavaa

Varjoaine poistuu normaalisti suoliston kautta. Runsas nesteen juominen nopeuttaa varjoaineen poistumista elimistöstä.

**Yhteystiedot**

Tutkimuspaikka: Oys Keskusröntgen (F-röntgen), sisäänkäynti N (Kajaanintie 50, Oulu) tai sisäänkäynti G (Kiviharjuntie 9, Oulu), sijainti N4, kerros 1, aula 1.

Tiedustelut: arkisin klo 8.00- 11.00 ja 12.00- 14.00 puh. 08 315 3286 (Keskusröntgen).

Lääkitykseen, esivalmisteluihin tai vuodeosastolla oloon liittyvissä asioissa, ota yhteyttä toimenpideajan antaneeseen yksikköön (poliklinikka, vuodeosasto). Puhelinnumero on ajanvarauskirjeessä.